钦定古今图书集成/明伦汇编/家范典/第013卷 > 《郭巨论》前人
## 钦定古今图书集成/明伦汇编/家范典/第013卷 > 《郭巨论》前人

“郭巨埋子，世传其孝。”嗟乎！伯奇顺令，申生之恭，君子
弗谓孝也。大杖不走，曾子不得辞其责，从父之令，然
且不可。夫孝所以事亲也。苟不以礼，虽日用三牲之
养，犹为不孝。况俾其亲以口体之养，杀无辜之幼子
乎？且古之圣人，行一不义，杀一不辜，而得天下，不忍
为之。故禹思天下有溺者，犹己溺之；稷思天下有饥
者，犹己饥之，放麑不忍，君子羡之，况子孙乎？巨陷亲
于不义，罪莫大焉，而谓之孝，则天理几于泯矣。其孝
可训乎？不可以训，其圣人之法乎？或曰：“苟为不孝，天
曷以赐之金？”吁！设使不幸而不获金，死者不复生，则
杀子之恶不可逃，以犯无后之大罪，又焉得为孝乎？
俾其亲无恻隐之心则已，有则奚以安其生？养志者
固若是欤，徼幸于偶耳。好事者遂美其非义之行，乱
名教而不察。甚矣。人之好异哉！岂其然乎？或者天哀
其子而相之欤？不然，则无辜之赤子，不复生矣。